Karsten Hønge (SF), 2010-06-16:
Som vi også oplevede det ved andenbehandlingen, kan vi nu se, at Dansk Folkeparti vælger ikke at deltage.
Jeg forstår godt, at man kan have problemer ved at stå ved det her åbenlyse forræderi mod de kortest uddannede her i samfundet, den her åbenlyse laden dem i stikken, hvis interesser man nogle gange ved højtidelige lejligheder påstår man taler, det her forslag, som i den grad vil ramme dem, der måske også bor i Udkantsdanmark, og som har fået en kort uddannelse.
Så i den forstand kan jeg godt forstå, at Dansk Folkeparti holder sig væk fra Folketingssalen, men jeg håber også, at de kortuddannede rundtom i landet, der kunne have den overvejelse at stemme på Dansk Folkeparti, her kan se, hvad de reelt består af.
Men jeg kunne godt tænke mig at tage den tråd op: Hvad er det for et samfund, VKO ser foran sig?
Ser de et samfund, hvor der vil være rigtig mange ufaglærte job i fremtiden, ja, så ser de da et fatamorgana, som ingen af os andre kan få øje på.
Der er ingen tvivl om, at den retning, vi går i som samfund, er, at der bliver brug for flere med en uddannelse, flere faglærte og færre ufaglærte, og derfor kunne det være spændende at høre regeringens svar til de tusinder, som bliver fyret, når de private job fosser ud af Danmark.
Så kan det ikke nytte noget, at man ved nogle anledninger taler så omsorgsfuldt om det fleksible danske arbejdsmarked.
Det er, som om man lovsynger toppen af systemet og siger, at det er fleksibiliteten, man kan lide, og det er fleksibiliteten, der gør, at maskinrummet i samfundet, nemlig arbejdsmarkedet, er i stand til at tilpasse sig de skiftende vind- og vejrforhold.
Men det, man skal være opmærksom på, er, at, at fleksibiliteten består af en række enkeltdele.
En af disse enkeltdele er bl.a. at have stærke faglige organisationer, som man nu også forsøger på at give et spark over skinnebenet ved at motivere folk til at melde sig ud af de rigtige fagforeninger.
En af enkeltdelene består også i, at vi har et trygt dagpengesystem, som man nu også ønsker at gå ind og forringe, og det består i, at vi har overenskomster som en søjle, der bærer aftalerne på arbejdsmarkedet, som man nu også vil gå ind og forringe, i og med at man gør det mindre attraktivt at være medlem af en faglig organisation.
Men en af enkeltdelene er også, at man har et uddannelsessystem, der gør, at lønarbejderne på arbejdsmarkedet, når de bliver fyret, kan se sig selv i en anden type job, et andet sted, i en anden virksomhed, og fleksibiliteten er også, at virksomhederne får mulighed for at kunne benytte sig af veluddannet arbejdskraft, som hele tiden kan blive ajourført gennem et godt voksen- og efteruddannelsessystem.
Uddannelser styrker jo både den enkelte, som får chancen for et bedre liv, de styrker samfundet, og de styrker i høj grad også de enkelte virksomheder.
Og det er jo måske også derfor, vi kan se, at protesterne mod de her forringelser af uddannelsessystemet kommer fra alle sider i samfundet; de kommer fra lønarbejderne, fra fagforeninger og -forbund, de kommer fra virksomheder, og de kommer fra arbejdsgiverorganisationer.
Det, VKO gør her, er, at de laver en fuldstændig ureglementeret skuldertackling af de lønarbejdere, som netop fik allermindst af uddannelseskagen, og de forhindrer virksomhederne i at klare sig i fremtiden.
VKO giver simpelt hen de forkerte svar på nogle forkert stillede spørgsmål.
Til gengæld vil en ny regering bringe Danmark tilbage på vækstsporet med investeringer i uddannelse og ved at forberede Danmark på de job, som vi skal leve af i fremtiden.